ตลท.ปรับโครงสร้างองค์กร-แต่งตั้งผู้บริหารใหม่ รองรับการเติบโตในอนาคต
ตลท. แต่งตั้งผู้บริหารใหม่-สับเปลี่ยนหน้าที่ รองรับการเติบโต
5 ก.พ. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า คณะกรรมการตลาดหลักทรัพย์มีมติอนุมัติการปรับโครงสร้างองค์กรโดยเน้นการจัดกลุ่มงาน มอบหมายสับเปลี่ยนหมุนเวียนหน้าที่แก่ผู้บริหารระดับสูง มีการเพิ่มหน่วยงานด้าน digital marketing ภายใต้สายงานการตลาด และ digital media ภายใต้สายงานเทคโนโลยีสารสนเทศ รองรับการเป็น digital exchange
พร้อมกันนี้ได้แต่งตั้งผู้บริหารระดับสูง 4 ราย เพื่อร่วมขับเคลื่อนองค์กรให้บรรลุเป้าหมายในการตอบโจทย์ธุรกิจและผู้ลงทุน สนับสนุนการเติบโตอย่างยั่งยืน มีผลตั้งแต่ 1 กุมภาพันธ์ 2559 ผู้บริหารที่ได้รับแต่งตั้ง ได้แก่
นางสาวรินใจ ชาครพิพัฒน์ เป็นรองผู้จัดการ หัวหน้าสายงานการตลาด ดูแลงานกลุ่มงานพัฒนาธุรกิจและผลิตภัณฑ์ กลุ่มงานบริการลูกค้าและช่องทาง และกลุ่มงานการตลาดระบบสารสนเทศ โดยนางสาวรินใจ มีประสบการณ์การทำงานในตลาดทุนกว่า 19 ปี ทั้งด้านการพัฒนาสินค้าตราสารทุนและตราสารอนุพันธ์
นายอำนวย จิรมหาโภคา เป็นผู้ช่วยผู้จัดการ หัวหน้ากลุ่มงานการตลาดผู้ออกหลักทรัพย์ 1 สายงานผู้ออกหลักทรัพย์ โดยนายอำนวยเป็นผู้ที่มีประสบการณ์ยาวนานในการทำงานร่วมกับบริษัทจดทะเบียน
นางสาวเพทาย เพชรรัตน์ เป็นผู้ช่วยผู้จัดการ หัวหน้ากลุ่มงานปฏิบัติการเทคโนโลยีสารสนเทศ  สายงานเทคโนโลยีสารสนเทศ นางสาวเพทายร่วมงานกับตลาดหลักทรัพย์ฯ ตั้งแต่ปี 2547 มีประสบการณ์บริหารโครงการสำคัญด้านเทคโนโลยีสารสนเทศของตลาดหลักทรัพย์ฯ
นางสาวรุ่งทิพย์ เจริญวิสุทธิวงศ์ เป็นผู้ช่วยผู้จัดการ หัวหน้ากลุ่มงานการตลาดผู้ออกหลักทรัพย์ 2 สายงานผู้ออกหลักทรัพย์ โดยนางสาวรุ่งทิพย์มีประสบการณ์ในธุรกิจการเงินและตลาดทุน และมีความเข้าใจในการทำงานกับภาคธุรกิจหลากหลายอุตสาหกรรม ตำแหน่งล่าสุดก่อนเข้ามาร่วมงานกับตลาดหลักทรัพย์ฯ คือผู้ช่วยกรรมการผู้จัดการ สายงานจัดอันดับเครดิต บริษัท ทริสเรทติ้ง จำกัด
โดยตลาดหลักทรัพย์ฯ ยังได้มอบหมายงานและสับเปลี่ยนหมุนเวียนหน้าที่แก่ผู้บริหารระดับผู้ช่วยผู้จัดการและรองผู้จัดการ ดังนี้ นายสันติ กีระนันทน์ รองผู้จัดการ หัวหน้าสายงานผู้ออกหลักทรัพย์ ,นายถิรพันธุ์ สรรพกิจ ผู้ช่วยผู้จัดการ หัวหน้าสายงานเทคโนโลยีสารสนเทศ  ,นางสาวภัทรวสี สุวรรณศร ผู้ช่วยผู้จัดการ หัวหน้าสายงานปฏิบัติการ ,  นางพรรณวดี ลดาวัลย์ ณ อยุธยา ผู้ช่วยผู้จัดการ หัวหน้าสายงานบริหาร
นางสาวปวีณา ศรีโพธิ์ทอง ผู้ช่วยผู้จัดการ สายงานกำกับตลาด , นายกีรติ โกสีย์เจริญ ผู้ช่วยผู้จัดการ หัวหน้ากลุ่มงานบริการลูกค้าและช่องทาง และหัวหน้ากลุ่มงานการตลาดระบบสารสนเทศ สายงานการตลาด และนางสาวนพเก้า สุจริตกุล ผู้ช่วยผู้จัดการ หัวหน้ากลุ่มงานพัฒนาเพื่อสังคม สายงานพัฒนาธุรกิจเพื่อความยั่งยืน และฝ่ายสื่อสารองค์กร
ทั้งนี้ ก่อนหน้านี้ ตลาดหลักทรัพย์ฯ ได้แต่งตั้งนางสาวภัทรวสี สุวรรณศร เป็นกรรมการผู้จัดการ บริษัท สำนักหักบัญชี (ประเทศไทย) จำกัด และนางสาวยุภาวรรณ ศิริชัยนฤมิตร เป็นกรรมการผู้จัดการ บริษัท ศูนย์รับฝากหลักทรัพย์ (ประเทศไทย) จำกัด มีผลตั้งแต่ 17 ธันวาคม 2558